Broj: 711-I-210-P-396-22/23-06-21

Zagreb, 16. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), u predmetu **obveznika** **Željka Bedekovića OIB: ……………., člana Uprave – direktora trgovačkog društva Razvojna agencija SJEVER-DAN d.o.o. za privlačenja investicija, stvaranje radnih mjesta, izradu projekata za privlačenje sredstava fondova EU i obrazovanje d.o.o. (u daljnjem tekstu: Razvojna agencija SJEVER-DAN d.o.o.)**,pokrenutom po službenoj dužnosti Odlukom Povjerenstva broj: 711-I-2161-Pp-396/22-02-21, na 197. sjednici dana 16. prosinca 2022., donosi sljedeću:

**ODLUKU**

1. **Istodobnim obnašanjem dužnosti** **direktora (člana Uprave) trgovačkog društva Razvojne agencije SJEVER-DAN i direktora (člana Uprave) trgovačkog društva URBAN – d.o.o. za trgovinu, usluge i građenje (u daljem te****kstu: URBAN d.o.o.) u razdoblju od 1. siječnja 2022. do 7. studenoga 2022., obveznik Željko Bedeković, počinio je povredu članka 18. stavka 1. ZSSI-a.**
2. **Propustom prijenosa upravljačkih prava na temelju udjela u kapitalu društva URBAN d.o.o. na drugu osobu ili na posebno tijelo u razdoblju od 1. siječnja 2022. do 7. studenoga 2022., obveznik Željko Bedeković, počinio je povredu članka 19. stavka 1. ZSSI-a.**
3. **Za povredu ZSSI-a, opisanu pod točkama I. i II. ove izreke, obvezniku Željku Bedekoviću izriče se opomena.**
4. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je po službenoj dužnosti na stručnom sastanku održanom dana 20. listopada 2022. Odlukom Povjerenstva broj: 711-I-2161-Pp-396/22-02-21, pokrenulo postupak protiv obveznika Željka Bedekovića, člana Uprave – direktora trgovačkog društva Razvojna agencija SJEVER-DAN d.o.o. zbog moguće povrede članka 18. stavka 1. ZSSI-a, koja proizlazi iz istodobnog obnašanja navedene dužnosti i funkcije direktora (člana uprave) trgovačkog društva URBAN d.o.o., kao i zbog moguće povrede članka 19. stavka 1. ZSSI-a, temeljem činjenice da obveznik nije za vrijeme obnašanja javne dužnosti prenio upravljačka prava na temelju udjela u kapitalu društva URBAN d.o.o. na drugu osobu ili na posebno tijelo.

Obveznik Željko Bedeković dostavio je 21. studenog 2022. Povjerenstvu očitovanje na odluku Povjerenstva o pokretanju postupka te u istome naveo da je u najkraćem roku otklonio uzroke sukoba interesa, zbog čeka predlaže obustavu postupka.

Nadalje obveznik je u očitovanju je naveo kako dostavlja Ugovor o prijenosu upravljačkih prava od dana 07. studenog 2022., ovjeren po javnom bilježniku kao i odluku o razrješenju direktora društva Urban d.o.o., poslovni broj OU-682/2022 te izjavu Zlatka Šantavca o prihvaćanju imenovanja za direktora društva Urban d.o.o., poslovni broj: OU-682/2022.

Obveznik zaključno u očitovanju ističe kako trgovačko društvo Urban d.o.o. nikada nije imalo poslovne odnose s trgovačkim društvom Razvojna agencija SJEVER-DAN d.o.o., njihovim osnivačima ili trgovačkim društvima i ustanovama u vlasništvu osnivača.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici navedenog Zakona.

Uvidom u registar Trgovačkog suda u Varaždinu, utvrđeno je da su Grad Varaždin i Enter Koprivnica d.o.o. za usluge, trgovinu i posredovanje za poduzetnike (čiji je osnivač Grad Koprivnica) osnivači/članovi društva Razvojna agencija SJEVER-DAN d.o.o.

Uvidom u Registar dužnosnika koji ustrojava i vodi Povjerenstvo, utvrđeno je da Željko Bedeković obnaša dužnost direktora Razvojne agencije SJEVER-DAN d.o.o.od 01. siječnja 2022.g.. Slijedom navedenoga, Željko Bedeković je povodom obnašanja navedene dužnosti, obavezan postupati sukladno odredbama ZSSI-a.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 19. stavkom 1. propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo te će sukladno stavku 2. istog članka osoba na koju su prenesena upravljačka prava iz stavka 1. toga članka ili posebno tijelo ostvarivat će članska prava i udjele u društvu u svoje ime, a za račun obveznika. Ta osoba ili tijelo smatra se s obveznikom povezanom osobom u smislu članka 5. stavka 1. točke 6. ovoga Zakona.

Sukladno članku 5. stavku 1. podstavku 6. povezane osobe su osobe navedene u točki 3. ovoga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Uvidom u registar Trgovačkog suda u Varaždinu, utvrđeno je da je obveznik Željko Bedeković jedini član/osnivač trgovačkog društva URBAN d.o.o. OIB: 60460528672, MBS: 070085312, sa sjedištem u Varaždinskim Toplicama, Ulica dr. Franje Tuđmana 2, te da je ujedno direktor toga društva, koji zastupa društvo pojedinačno i samostalno od 01.10.2021.g.

Uvidom u Registar imovinskih kartica koje vodi Povjerenstvo, utvrđeno je da je obveznik Željko Bedeković dana 22.07.2022. podnio imovinsku karticu povodom stupanja na dužnost u kojoj je u rubrici poslovni udjeli, dionice i vrijednosni papiri, udjeli u društvima osoba te poslovni subjekti samostalne djelatnosti ( obrt, opg i druge samostalne djelatnosti)naveo da je vlasnik poslovnih udjela u trgovačkom društvu Urban d.o.o. te da prijenos upravljačkih prava nije izvršen.

Povjerenstvo je izvršilo uvid u Ugovor o prijenosu upravljačkih prava sklopljen između Željka Bedeković i Šantavec Zlatka dana 07. studenog 2022. U članku 1. navedenog ugovora utvrđuje se da je Bedeković Željko jedan od članova društva Urban d.o.o. Ulica Franje Tuđmana 2, Varaždinske Toplice ( Grad Varaždinske Toplice) OIB: 60460528672 i pripada mu 1 (jedan) poslovni udio nominalnog iznosa od 20.000,00 kn što je 100% temeljnog kapitala, dok se u članku 2. navodi da Željko Bedeković kao član društva Urban d.o.o. prenosi sva svoja upravljačka koja proizlaze i pripadaju mu temeljem poslovnog udjela navedenog u čl. 1 ovog ugovora na svog povjerenika Šantavec Zlatka. Predmetni ugovor ovjeren je po javnom bilježniku Kruni Ladišiću iz Ludbrega 07. studenog 2022. pod brojem OV-5605/2022.

Povjerenstvo je izvršilo uvid u odluku o razrješenju i imenovanju direktora društva Urban d.o.o. OIB: 60460528672, MBS: 070085312 u kojem je u članku 1. navedeno da se Željko Bedeković razrješuje dužnosti direktora društva Urban d.o.o., dok se Zlatko Šanatavec imenuje direktorom istog društva. Predmetna odluka ovjerena je po javnom bilježniku Kruni Ladišiću iz Ludbrega 07. studenog 2022. pod brojem OU-682/2022.

Također je izvršen je uvid u izjavu kojom Zlatko Šanatavec izjavljuje da prihvaća imenovanje za direktora društva URBAN d.o.o. OIB: 60460528672, MBS: 070085312.

Uvidom u registar Trgovačkog suda u Varaždinu utvrđeno je da je Željko Šantavec upisan kao direktor trgovačkog društva URBAN d.o.o. OIB: 60460528672, MBS: 070085312 sa sjedištem u Varaždinskim Toplicama, Ulica dr. Franje Tuđmana 2, koji zastupa društvo pojedinačno i samostalno od 07. studenog 2022.g.

Temeljem svega navedenog, Povjerenstvo je utvrdilo da je obveznik Željko Bedeković istodobnim obnašanjem dužnosti direktora (člana uprave) RAZVOJNA AGENCIJA SJEVER-DAN d.o.o. i direktora (člana uprave) trgovačkog društva URBAN d.o.o. razdoblju od 01. siječnja 2022.g. do 07. studenog 2022.g. počinio povredu članka 18. stavka 1. ZSSI-a, dok je propustom prijenosa upravljačkih prava na temelju udjela u kapitalu društva URBAN d.o.o. na drugu osobu ili na posebno tijelo, koju je obvezu izvršio 07. studenog 2022.g., počinio povredu članka 19. stavka 1. ZSSI-a.

Također je utvrđeno da je obveznik po primitku zaključka Povjerenstva o pokretanju postupka u ovom predmetu poduzeo radnje kojima je razriješio okolnosti povreda naprijed navedenih odredbi ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 9.(deklariranje sukoba interesa i nesudjelovanje u odlučivanju), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Člankom 44. stavkom 5. ZSSI-a propisano je da se nakon uredne dostave odluke iz stavka 3. toga članka obvezniku ista objavljuje i na mrežnim stranicama Povjerenstva.

Uzimajući u obzir da se da se u konkretnom slučaju radi o osobi koja je obveznik kraći duži vremenski period odnosno od 01. siječnja 2022., kao i da je po zaprimanju odluke o pokretanju ovog postupka razriješio sve okolnosti povrede u odnosu na koje je pokrenut ovaj postupak, Povjerenstvo smatra da je za počinjene povrede ZSSI-a primjereno obvezniku izreći opomenu.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv odluke Povjerenstva nije dopuštena žalba ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Željko Bedeković, osobna dostava
2. Objava na internetskoj stranici Povjerenstva
3. Pismohrana